DA Den Europæiske Unions Tidende CE 84/359

(2004/C 84 E/0417)

SKRIFTLIG FORESPØRGSEL E-0311/04

af Erik Meijer (GUE/NGL) til Kommissionen

(6. februar 2004)

Om: Afslutning inden for to år af godstransportøren Ikea Rails aktiviteter og den EU-støtte på 500 000 EUR, der er ydet til dette eksperiment

1. Er Kommissionen bekendt med, at jernbanevirksomheden Ikea Rail, der indledte driften med godstransport Älmhult-Duisburg den 27. juni 2002, og som har tilknytning til et aktivt møbelvarehus, der har filialer i flere europæiske lande, standsede aktiviteterne den 15. januar 2004?

2. Har Kommissionen ydet Ikea Rail en støtte på 500 000 EUR for at selskabet kunne fungere som et eksempel på faktisk brug af den frie adgang (open access) til et liberaliseret europæisk jernbanenet for gods?

3. På hvilke betingelser er disse 500 000 EUR udbetalt? Kan selskabet beholde pengene nu, hvor dets aktiviteter er ophørt? I bekræftende fald, hvorfor?

4. Har andre virksomheder modtaget, hhv. fået tilsagn om sådanne former for støtte?

5. Har Kommissionen til hensigt fremover på ny at støtte virksomheder, der sigter mod at gøre brug af liberaliseringen af den grænseoverskridende godstransport ad jernbane? Hvordan undgår Kommissionen, at den herved på ny kommer til at støtte mislykkede eksperimenter og derved blot dækker tabene ved risikable projekter?

Kilder: Op de Rails no. 2004-1 Transport & Environment Bulletin no. 124, december 2003.

Svar afgivet på Kommissionens vegne af Loyola de Palacio

(11. marts 2004)

Kommissionen har ydet tilskuddet til IKEA Rail AB under et program for støtte til kombineret transport, PACT-programmet (pilotaktioner for kombineret transport), baseret på Rådets forordning (EF) nr. 2196/98 af 1. oktober 1998 om EF-tilskud til innovative projekter til fremme af kombineret transport (1). Foruden IKEA har mange andre selskaber fra samtlige medlemsstater modtaget støtte under PACT-programmet. Dette program afsluttedes i 2001 og er nu afløst af Marco Polo-programmet under Parlamentets og Rådets forordning (EF) nr. 1382/2003 af 22. juli 2003 om EF-tilskud til forbedring af godstransportsystemets miljøpræstationer (2).

IKEA Rail fik tilskuddet som en hjælp til start af dette projekt i betragtning af den høje risiko, der er forbundet med at igangsætte en ny intermodal transportservice med egen trækkraft og eget ansvar på nutidens europæiske jernbanemarked. Problemerne og omkostningerne i forbindelse med driften af projektet, og særlig omkostningerne som følge af den manglende interoperabilitet mellem de forskellige nationale jernbanesystemer, var langt større end forudset. IKEA Rail ophørte derfor med driften, og Kommissionen blev behørigt underrettet herom. Kommissionen bidrog til dækning af omkostningerne ved IKEA-projektet i overensstemmelse med kontraktforpligtelser på grundlag af forordning (EF) nr. 2196/98 og udbetalte et tilskud på i alt 235 925,37 EUR.

Kommissionen mener ikke, at IKEA Rail-forsøget har været »mislykket«. IKEA Rail-pendultrafikken mellem Sverige og Ruhr-distriktet i Tyskland blev overtaget af en anden privat jernbanevirksomhed, »RAG Bahn und Hafen«, der nu driver ruten i samarbejde med Intercontainer-Interfrigo. IKEA Rail-forsøget, som Fællesskabet var med til at finansiere, viste sig således at være værdifuldt, da en betydelig godsmængde er blevet flyttet fra vej til jernbane.

Desuden har IKEA-projektet spillet en vigtig rolle for klarlæggelsen af markedsadgangsproblemer og udstikning af konkrete løsninger og foranstaltninger til overvindelse af dem. Kommissionen vil derfor under Marco Polo-programmet fortsat yde sådanne risikobehæftede tilskud til selskaber, der er villige til at være pionerer for nye løsninger. På grundlag af ΡACT-erfaringerne vil der blive foretaget en streng evaluering af den kommercielle og finansielle forsvarlighed af alle projekter, der finansieres under Marco Polo-programmet.

(1) EFT L 277 af 14.10.1998.

(2) EUT L 196 af 2.8.2003.